b'\n_START_ARTICLE_\nLintsaag\n_START_PARAGRAPH_\nLintsaag on saepink, mille l\xc3\xb5ikeriist on kinnise kontuuriga saelint. Kitsas hammastatud teraslint on pingutatud \xc3\xbcmber kahe (harvemini kolme) lindiratta. Levinumad on vertikaalsed lintsaepingid, mille alumine lindiratas on \xc3\xbchendatud j\xc3\xb5uallikaga, kuid kasutatakse ka horisontaalseid pinke. Saelint jookseb juhikute vahel ning sellest on paljastatud \xc3\xbcksnes otseselt saagimiseks vajalik osa._NEWLINE_Et saelint on kitsas, saab lintsaega saagida ka m\xc3\xb6\xc3\xb6da k\xc3\xb5verat kontuuri. Saetee on 2...5 korda kitsam kui ketassaagimise puhul, seega l\xc3\xa4heb v\xc3\xa4hem materjali kaduma. Ka v\xc3\xb5imaldab lintsaag tavaliselt saagida paksemat materjali (keskmiselt 150\xe2\x80\xa6300\xc2\xa0mm) kui ketassaag. Et saelint on \xc3\xb5huke ja paindlik, on selle k\xc3\xbclgj\xc3\xa4ikus enamasti v\xc3\xa4ike, mist\xc3\xb5ttu ei ole ka l\xc3\xb5ikepind sama kvaliteetne kui ketassaagimise puhul. Saetava materjali laiust piirab lintsae konstruktsioon; laiemate toorikute saagimiseks kasutatakse kolme lindirattaga pinki._NEWLINE_Lintsae t\xc3\xb6\xc3\xb6laud on sageli kallutatav._NEWLINE_Lintsaage kasutatakse nii palkide (palgil\xc3\xb5hestuslintsaed; lindiratta l\xc3\xa4bim\xc3\xb5\xc3\xb5t 1500...2500\xc2\xa0mm) ja prusside (jaotuslintsaed; lindiratta l\xc3\xa4bim\xc3\xb5\xc3\xb5t 1000...1500\xc2\xa0mm) lahtisaagimiseks kui ka toorikute sirg- v\xc3\xb5i k\xc3\xb5verjooneliseks l\xc3\xb5ikamiseks (tislerilintsaed; lindiratta l\xc3\xa4bim\xc3\xb5\xc3\xb5t 800...1000\xc2\xa0mm). Palgi- ja prussisaagide puhul kasutatakse valts-, vanker- v\xc3\xb5i konveieretteannet, tislerisaagide puhul toimub etteanne k\xc3\xa4sitsi. Lintsaagi kasutatakse ka metallisaagimisel, tavaliselt t\xc3\xbckeldamiseks.'